Iуэхугъуибгъум щытопсэлъыхь
КъБР-м и Правительствэм хэтхэм я зи чэзу зэIущIэ махуэку кIуам екIуэкIащ.
Храмов Константин зэIущIэр къызэIуихри, Iуэхугъуибгъум зэрыхэплъэнум къытеувыIащ, апхуэдэуи къызэхуэсахэм яригъэцIыхуащ КъБР-м егъэджэныгъэмрэ щIэныгъэмкIэ и министр къулыкъур пIалъэкIэ зыгъэзэщIэну Емуз Нинэ, жиIащ КъБР-м и Правительствэм и УнафэщIым и къуэдзэ Къаздэхъу Альберт и къулыкъум зэрытекIар.
ТранспортымкIэ, связымрэ гъуэгу хозяйствэмкIэ и министрым и къалэнхэр Къудей Арсен, ухуэныгъэмрэ архитектурэмкIэ министрым и къалэнхэр Тутыкъу Анзор я пщэ иралъхьащ.
Къэбэрдей-Балъкъэрым и къэрал мылъкум хыхьэ, ухуэныгъэ щрамыгъэкIуэкIыну щIыхэр гуэшыным и хабзэм теухуа проектым хэлъхьэн хуей зэхъуэкIыныгъэхэм тепсэлъыхьащ КъБР-м къэрал мылъкумрэ щIы IуэхухэмкIэ и министрым и къалэнхэр зыгъэзащIэ Тонконог Аннэ.
Лэжьыгъэмрэ социальнэ зыужьыныгъэмкIэ министрым и къалэнхэр зыгъэзащIэ Тюбеев Альберт КъБР-м ЦIыхухэр IэнатIэкIэ къызэгъэпэщынымкIэ и къэрал комитетым теухуа унафэм зэхъуэкIыныгъэхэр зэрыхалъхьэр къигъэлъэгъуащ.
«Къэбэрдей-Балъкъэр Республикэм щIэныгъэ щызрагъэгъуэт и къэрал кIэзонэ IуэхущIапIэхэм лэжьыгъэм пэкIуэ ахъшэм и фондыр къызэрыщызэрагъэпэщым, улахуэр зэрытрагуашэм и Iэмалхэм ятеухуауэ» унафэм хэлъхьэн хуей зэхъуэкIыныгъэхэм щхьэхуэу къытеувыIащ Емуз Нинэ икIи абы зи Iуэху хэлъ псоми арэзыуэ утыку къызэрырахьар жиIэри, ахэри къащтащ.
НэщIэпыджэ Замирэ.
